Ο **Βάλτερ Χερμάν Χάινριχ** (ισπανικά: *Walter Herrmann Heinrich*, γεννημένος στις 26 Ιουνίου 1979) είναι Αργεντινός επαγγελματίας καλαθοσφαιριστής. Υπήρξε βασικός παίκτης της Εθνικής Ομάδας ανδρών της Αργεντινής που κέρδισε το χρυσό μετάλλιο στους Ολυμπιακούς Αγώνες της Αθήνας το 2004. Αργότερα, αγωνίσθηκε για τρία χρόνια στο NBA.

Οικογένεια και προσωπική ζωή
----------------------------

Οι γονείς του Βάλτερ Χερμάν ήταν ο Εκτόρ Χερμάν και η Μαρία Κριστίνα Χάινριχ, αμφότεροι γερμανικής καταγωγής. Ο Βάλτερ γεννήθηκε στην πόλη Βενάδο Τουέρτο της Αργεντινής. Η μητέρα, η μικρότερη αδελφή και η αρραβωνιαστικιά τού καλαθοσφαιριστή σκοτώθηκαν σε τροχαίο δυστύχημα στις 19 Ιουλίου 2003. Ακριβώς ένα έτος αργότερα, την ημέρα που ο Βάλτερ θριάμβευε με την εθνική ομάδα της χώρας του στο Πρωτάθλημα Νότιας Αμερικής στον τελικό επί της Βραζιλίας, πέθανε και ο πατέρας του από καρδιακή προσβολή. Σήμερα ο Βάλτερ Χερμάν είναι παντρεμένος με την Ισπανίδα Έλενα Χερμάν.

Επαγγελματική σταδιοδρομία
--------------------------

### Αργεντινή

Ο Χερμάν άρχισε την επαγγελματική σταδιοδρομία του στο Πρωτάθλημα Καλαθοσφαίρισης Αργεντινής (κορυφαία κατηγορία στη χώρα) με την ομάδα της γενέτειρας πόλης του, την Ολίμπια Βενάδο Τουέρτο, το 1996. Στην τετραετία που έπαιξε εκεί κέρδισε το βραβείο «Αποκάλυψη του έτους» (καλύτερος νέος παίκτης) του Πρωταθλήματος Αργεντινής (Liga Nacional, η κορυφαία κατηγορία) το 1999. Το 2000 μετεγγράφηκε στον σύλλογο «Αθήναι» (Asociación Deportiva Atenas) της Κόρδοβα, όπου έπαιξε μέχρι το 2002. Με αυτή την ομάδα πήρε τον τίτλο του «πολυτιμότερου παίκτη» (MVP) του Πρωταθλήματος Αργεντινής στην κανονική περίοδο το 2001 και στην τελική φάση του Πρωταθλήματος το 2002.

Επέστρεψε στο μπάσκετ της Αργεντινής μετά από αρκετά χρόνια το 2015, παίζοντας για πρώτη φορά σε σύλλογο της πρωτεύουσας Μπουένος Άιρες, τον Σαν Λορένθο ντε Αλμάγκρο, που μόλις είχε ανέλθει στην κορυφαία κατηγορία. Τον οδήγησε στην κατάκτηση του πρώτου πρωταθλήματος Αργεντινής της ιστορίας του. Τον επόμενο χρόνο ωστόσο άλλαξε σύλλογο, πηγαίνοντας στους «κιτρινόμαυρους» της Αργεντινής, την ομάδα «Όμπρας Σανιτάριας».

### Ισπανία

Ο Χερμάν μετεγγράφηκε στον ισπανικό σύλλογο Baloncesto Fuenlabrada το 2002 και το ίδιο έτος ανακηρύχθηκε πολυτιμότερος παίκτης στην κανονική περίοδο του Ισπανικού Πρωταθλήματος. Μετά πήγε στην ομάδα της Ουνικάχα Μάλαγα, όπου και παρέμεινε μέχρι το 2006. Επέστρεψε στην Ισπανία τον Ιούλιο του 2009, υπογράφοντας τετραετές συμβόλαιο ύψους 5,05 εκατομμυρίων ευρώ με τη Σάσκι Μπασκόνια, γνωστή τότε ως «Κάχα Λαμποράλ», με τα δύο τελευταία χρόνια ανοικτά για δανεισμό.

### NBA

Το 2006 ο Χερμάν υπέγραψε μονοετές συμβόλαιο ύψους 1,8 εκατομμυρίου δολαρίων με την ομάδα Σάρλοτ Χόρνετς του πρωταθλήματος NBA, που τότε ονομαζόταν «Σάρλοτ Μπόμπκατς» Στους 13 αγώνες που έδωσε τον Μάρτιο του 2007, ο Χερμάν είχε μέσο όρο πόντων 12,1 και 4,2 ριμπάουντ ανά αγώνα, με ποσοστά ευστοχίας 58,5% στα δίποντα και 47,2% στα τρίποντα. Τελείωσε την περίοδο 2006-2007 με μέσο όρο 9,2 πόντους ανά αγώνα. Τους περισσότερους πόντους (τριάντα) σε ένα παιχνίδι σε όλη τη σταδιοδρομία του στο NBA τους πέτυχε στον αγώνα εναντίον των Μιλγουόκι Μπακς στις 14 Απριλίου 2007, και στον ίδιο αγώνα πήρε 7 αμυντικά ριμπάουντ, επίσης ρεκόρ όλης της σταδιοδρομίας του.

Στις 14 Δεκεμβρίου 2007 ο Χερμάν και ο συνομήλικός του σέντερ Πρίμοζ Μπρέζετς πήγαν στους Ντιτρόιτ Πίστονς ως αντάλλαγμα για τον σέντερ Ναζρ Μοχάμεντ.

### Βραζιλία

Ο Χερμάν έπαιξε μία χρονιά (2014–2015) στο κορυφαίο πρωτάθλημα της Βραζιλίας με τη Φλαμένγκο, ομάδα με την οποία κέρδισε το Διηπειρωτικό Κύπελλο της FIBA, αλλά και το Πρωτάθλημα Βραζιλίας.

Με την εθνική ομάδα της Αργεντινής
----------------------------------

Ο Βάλτερ Χερμάν συμμετείχε για αρκετά χρόνια στην Α΄ ομάδα της Εθνικής Αργεντινής. Με αυτή κέρδισε το χρυσό μετάλλιο στο Αμερικανικό Πρωτάθλημα Καλαθοσφαίρισης του 2001 και το χρυσό μετάλλιο στους Ολυμπιακούς Αγώνες της Αθήνας το 2004.

Επίσης έπαιξε στο Παγκόσμιο Πρωτάθλημα Καλαθοσφαίρισης Ανδρών 2006, όπου η Αργεντινή έχασε στον μικρό τελικό από τις ΗΠΑ, καθώς και στο Παγκόσμιο Πρωτάθλημα του 2014, όπου η ομάδα δεν μπήκε ούτε στην πρώτη οκτάδα.

Παραπομπές
----------

1. ↑  Sheridan, Chris (3 Αυγούστου 2004). «Olympian's life steeped in tragedy». Associated Press. Αρχειοθετήθηκε από το πρωτότυπο στις 2012-09-30.. Ανακτήθηκε στις 2019-10-01.
2. ↑  «NBA Player Bio». Αρχειοθετήθηκε από το πρωτότυπο στις 18 Ιουνίου 2013. Ανακτήθηκε στις 15 Δεκεμβρίου 2017.
3. ↑  «Talkbasket.net Herrmann returns to Europe, signs with TAU». Αρχειοθετήθηκε από το πρωτότυπο στις 19 Ιουλίου 2009. Ανακτήθηκε στις 15 Δεκεμβρίου 2017.
4. ↑  «Baskonia.com Walter Herrmann, tercer fichaje del TAU Cerámica (Spanish)». Αρχειοθετήθηκε από το πρωτότυπο στις 15 Δεκεμβρίου 2009. Ανακτήθηκε στις 15 Δεκεμβρίου 2017.
5. ↑  «NBA: Bobcats Sign Walter Herrmann». Αρχειοθετήθηκε από το πρωτότυπο στις 4 Νοεμβρίου 2012. Ανακτήθηκε στις 15 Δεκεμβρίου 2017.
6. ↑  «NBA: Bobcats Trade To Get Mohammed From Pistons». Αρχειοθετήθηκε από το πρωτότυπο στις 17 Δεκεμβρίου 2007. Ανακτήθηκε στις 15 Δεκεμβρίου 2017.
7. ↑  «FIBA.com ARG - Herrmann back for national team». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 15 Δεκεμβρίου 2017.
8. ↑  Walter HERRMANN (ARG) participated in 7 FIBA / FIBA Zones events.

Εξωτερικοί σύνδεσμοι
--------------------

* Ο Β. Χερμάν στο *Basketball-Reference.com*
* «Προφίλ» στο Euroleague.net
* «Προφίλ» στο ισπανικό πρωτάθλημα (στην ισπανική γλώσσα)
* «Προφίλ» στο *Eurobasket.com*
* «Προφίλ» στη FIBA